SOLAR กระฉูด 12% จับตายอดขายแผงโซลาร์ฯพุ่ง หลังประกาศผู้ได้รับคัดเลือก SPP Hybrid Firm
SOLAR กระฉูด 12% จับตายอดขายแผงโซลาร์ฯพุ่ง หลังประกาศผู้ได้รับคัดเลือก SPP Hybrid Firm โดยปิดตลาดภาคเช้าราคาอยู่ที่ 2.12 บาท บวก 0.24 บาท หรือ 12.77% สูงสุดที่ 2.16 บาท ต่ำสุดที่ 2 บาท มูลค่าการซื้อขายที่ 71.55 ล้านบาท
19 ธ.ค. 2560

ผู้สื่อข่าวรายงานว่า ราคาหุ้น บริษัท โซลาร์ตรอน จำกัด (มหาชน) หรือ SOLAR ปิดตลาดภาคเช้าราคาอยู่ที่ 2.12 บาท บวก 0.24 บาท หรือ 12.77% สูงสุดที่ 2.16 บาท ต่ำสุดที่ 2 บาท มูลค่าการซื้อขายที่ 71.55 ล้านบาท

โดยราคาหุ้น SOLAR ปรับตัวขึ้นแรงเป็นวันที่ 2 ขณะที่วานนี้ราคาหุ้นปิดตลาดที่ 1.88 บาท เพิ่มขึ้น 0.39 บาท หรือ 26.17% ด้วยมูลค่าซื้อขาย 52.98 พันล้านบาท
ทั้งนี้ ปัจจัยที่ส่งผลให้ราคาหุ้นปรับตัวขึ้นแรงในครั้งนี้คาดว่าเป็นผลจากการทีนักลงทุนเข้าซื้อหุ้น SOLAR จากการคาดการณ์ที่ว่าบริษัท อาจได้รับผลดีในแง่ของการขายแผงโซลาร์เซลล์ให้กับบริษัทที่ได้รับการคัดเลือกประมูลจากโครงการ SSP ไฮบริด ของสำนักงานคณะกรรมการกำกับกิจการพลังงาน (กกพ.) ที่ประกาศผลออกมาเมื่อวันที่ 14 ธ.ค. 60 ที่ผ่านมา เนื่องจาก SOLAR เป็นผู้ผลิตและจำหน่ายแผงเซลล์แสงอาทิตย์ และให้บริการออกแบบและติดตั้งระบบผลิตไฟฟ้าด้วยเซลล์แสงอาทิตย์ทุกรูปแบบ ทั้งในและต่างประเทศจึงทำให้เกิดแรงซื้อจากนักลงทุนเข้ามาอย่างต่อเนื่อง
อย่างไรก็ตามหากมีความคืบหน้าในประเด็นดังกล่าวทาง “ข่าวหุ้นธุรกิจออนไลน์” จะรายงานให้ทราบในครั้งต่อไป
ด้านนายชัยยศ จิวางกูร ผู้อำนวยการฝ่ายวิเคราะห์ บล. กรุงศรี เปิดเผยกับ “ข่าวหุ้นธุรกิจออนไลน์” ว่า สาเหตุที่ราคาหุ้น SOLAR ปรับตัวขึ้นแรงในวันนี้ เป็นการปรับตัวขึ้นตามสัญญาณเทคนิค หลังเป็นขาลงมานานจนโอเวอร์โซล ทำให้มีการรีบาวด์กลับขึ้นมา
ด้านผลประกอบการไตรมาส 3/60 บริษัท SOLAR มีขาดทุนสุทธิ 100.90 ล้านบาท ขาดทุนเพิ่มขึ้น 904.59% จากช่วงเดียวกันของปีก่อน ขณะที่ผลประกอบการงวด 9 เดือนแรก พลิกขาด 223.80 ล้านบาท จากช่วงเดียวกันของปีก่อนมีกำไร 3.26 ล้านบาท